Ehdotus Euroopan parlamentin ja neuvoston direktiivi tolueenin ja triklooribentseenin markkinoille saattamisen ja käytön rajoituksista (neuvoston direktiivin 76/769/ETY kahdeskymmeneskahdeksas muutos) /* KOM/2004/0320 lopull. - COD 2004/0111 */





Ehdotus EUROOPAN PARLAMENTIN JA NEUVOSTON DIREKTIIVI tolueenin ja triklooribentseenin markkinoille saattamisen ja käytön rajoituksista (neuvoston direktiivin 76/769/ETY kahdeskymmeneskahdeksas muutos) (komission esittämä) PERUSTELUT 1. JOHDANTO JA ASIAYHTEYS Tolueenia käytetään raaka-aineena tuotettaessa bentseeniä ja lukuisia muita kemikaaleja (esim. bentsoehappoa, nitrotolueenejä, tolyylidi-isosyanaatteja sekä väriaineita, lääkkeitä, elintarvikkeiden lisäaineita, muoveja jne.). Liuotuskykynsä vuoksi tolueenia voi esiintyä kulutustavaroissa, kuten kotitalousaerosoleissa, maaleissa, lakoissa, sideaineissa ja liimoissa. Triklooribentseeniä (TCB) käytetään lähinnä välituotteena kasvintorjunta-aineiden valmistuksessa ja prosessiliuottimena suljetuissa järjestelmissä. Lisäksi TCB:tä käytetään vähäisemmissä määrin liuottimena, värien kantaja-aineena ja syöpymisenestoaineena. Tolueenin ja TCB:n terveys- ja ympäristöriskit on arvioitu olemassa olevien aineiden vaarojen arvioinnista ja valvonnasta 23. maaliskuuta 1993 annetun neuvoston asetuksen (ETY) N:o 793/93 [1] mukaisesti. Riskinarvioinnissa todettiin tarve vähentää tolueenin ja TCB:n terveydelle aiheuttamia riskejä. Myrkyllisyyttä, ekomyrkyllisyyttä ja ympäristöä käsittelevä tiedekomitea vahvisti näiden aineiden arvioinnissa tehdyt päätelmät ja terveysriskien vähentämistarpeen. [1] EYVL L 84, 5.4.1993, s. 1. Komissio antoi xx xx 2004 asetuksen (ETY) N:o 793/93 mukaisesti suosituksia strategioista tolueenin ja TCB:n aiheuttamien riskien vähentämiseksi. Suosituksissa rajoitetaan markkinoille saattamista ja käyttöä todettujen riskien hallitsemiseksi. Asetuksen (ETY) N:o 793/93 mukaisten riskinarviointien ja suositeltujen riskienvähennysstrategioiden pohjalta komissio ehdottaa tolueenin, TCB:n ja niitä sisältävien valmisteiden markkinoille saattamisen ja käytön rajoittamista. Direktiiviehdotuksella otettaisiin käyttöön yhdenmukaistetut tolueenin ja TCB:n markkinoille saattamista ja käyttöä koskevat säännökset. 2. EHDOTUKSEN PERUSTELU Mitkä ovat ehdotuksen tavoitteet suhteessa yhteisön velvoitteisiin? Koska kemikaalien tiettyjä käyttötapoja ei voida valvoa kaikissa olosuhteissa, turvallisuus ihmisten terveyden kannalta voidaan taata ainoastaan kieltämällä tällaiset kyseisten aineiden ja valmisteiden käyttötavat. Ehdotuksen tavoitteena on säilyttää sisämarkkinoiden toimivuus. Kun jäsenvaltiot hyväksyvät kansallisia säännöksiä, jotka rajoittavat vaarallisten aineiden ja valmisteiden markkinoille saattamista ja käyttöä, syntyy kaupan esteitä, koska kansalliset lainsäädännöt ovat erilaisia. Ehdotuksen tavoitteena on parantaa sisämarkkinoiden toimivuuden edellytyksiä ihmisten terveyden ja turvallisuuden suojelun eduksi Minkälaisiin toimiin yhteisö voi ryhtyä? Ainoa mahdollinen toimintatapa on ehdottaa direktiivin 76/769/ETY muuttamista tolueenin ja TCB:n käyttöä koskevien sääntöjen yhdenmukaistamiseksi. Tarvitaanko yhtenäisiä sääntöjä? Eikö riitä, että säädetään tavoitteet, joiden saavuttamisesta jäsenvaltioiden on huolehdittava? Direktiiviehdotuksella otettaisiin käyttöön tolueenin ja TCB:n liikkumista koskevat yhdenmukaistetut säännökset. Se takaa myös korkeatasoisen ihmisten terveyden ja turvallisuuden suojelun. Nämä tavoitteet voidaan saavuttaa vain muuttamalla direktiiviä 76/769/ETY ehdotuksen mukaisesti. Pelkkä tavoitteiden asettaminen ei riittäisi. 3. EHDOTUKSEN TARKOITUS Ehdotetulla direktiivillä täydennetään direktiivin 76/769/ETY liitettä I lisäämällä siihen tolueeni ja TCB. Näin rajoitetaan näiden aineiden markkinoille saattamista ja käyttöä. 4. KUSTANNUKSET JA HYÖDYT 4.1. Kustannukset Ehdotetun direktiivin ei pitäisi aiheuttaa merkittäviä ongelmia teollisuudelle tai kaupalle, koska tolueenin ja TCB:n käyttö on vähenemässä tarkasteltavina olevissa tapauksissa ja yritykset ovat jo kehittäneet niille vaihtoehtoja. 4.2. Hyödyt Ehdotuksen hyötyjä ovat sisämarkkinoiden vakiinnuttaminen sekä ihmisten terveyden ja ympäristön suojeleminen. Ehdotetulla kiellolla varmistetaan, että tolueenia ja TCB:tä ei ole enää markkinoilla tiettyjä ihmisten terveydelle ja ympäristölle riskin muodostavia käyttötarkoituksia varten. 5. SUHTEELLISUUS Ehdotetun direktiivin etuna olisi ihmisten terveyden ja ympäristön suojeleminen. Tämä etu voitaisiin saavuttaa pienin kustannuksin. 6. ASIANTUNTIJOIDEN KUULEMINEN VALMISTELTAESSA LUONNOSTA DIREKTIIVIN MUUTTAMISEKSI Ehdotusta valmisteltaessa pidettiin kokouksia, joissa kuultiin jäsenvaltioiden, Euroopan kemianteollisuuden neuvoston (CEFIC), ja Eurométaux'n asiantuntijoita. Myös Euroopan kuluttajaliitolta BEUC pyydettiin kommentteja. 7. YHDENMUKAISUUS PERUSTAMISSOPIMUKSEN KANSSA Ehdotuksen tavoitteena on säilyttää sisämarkkinoiden toimivuus ja samalla taata korkeatasoinen ihmisten terveyden ja ympäristön suojelu, ja se on näin ollen perustamissopimuksen 95 artiklan 3 kohdan mukainen. 8. EUROOPAN PARLAMENTTI JA EUROOPAN TALOUS- JA SOSIAALIKOMITEA Perustamissopimuksen 95 artiklan mukaisesti sovelletaan yhteispäätösmenettelyä Euroopan parlamentin kanssa. Euroopan talous- ja sosiaalikomiteaa on kuultava. 2004/0111 (COD) Ehdotus EUROOPAN PARLAMENTIN JA NEUVOSTON DIREKTIIVI tolueenin ja triklooribentseenin markkinoille saattamisen ja käytön rajoituksista (neuvoston direktiivin 76/769/ETY kahdeskymmeneskahdeksas muutos) (ETAn kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen, [2] [2] EUVL C xx. ottavat huomioon Euroopan talous- ja sosiaalikomitean lausunnon, [3] [3] EUVL C xx. noudattavat perustamissopimuksen 251 artiklassa määrättyä menettelyä, [4] [4] EUVL C xx. sekä katsovat seuraavaa: (1) Tolueenin ja triklooribentseenin (TCB) terveys- ja ympäristöriskit on arvioitu olemassa olevien aineiden vaarojen arvioinnista ja valvonnasta 23 päivänä maaliskuuta 1993 annetun neuvoston asetuksen (ETY) N:o 793/93 [5] mukaisesti. Riskinarvioinnissa todettiin tarve pienentää näitä riskejä, ja myrkyllisyyttä, ekomyrkyllisyyttä ja ympäristöä käsittelevä tiedekomitea vahvisti tämän johtopäätöksen. [5] EYVL L 84, 5.4.1993, s. 1. Asetus sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (EUVL L 57, 25.2.2003). (2) Asetuksen (ETY) N:o 793/93 mukaisessa, [...] päivänä [...]kuuta [...] annetussa komission suosituksessa 2004/xx/EY [6] ehdotetaan riskinvähennysstrategiaa tolueenille ja TCB:lle ja suositellaan rajoituksia näiden kemikaalien tietyistä käyttötarkoituksista aiheutuvien riskien rajoittamiseksi. [6] EUVL L x, x.x.2004, s. x. (3) Terveyden ja ympäristön suojelemiseksi näyttää sen vuoksi tarpeelliselta rajoittaa tolueenin ja TCB:n markkinoille saattamista ja käyttöä. (4) Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annettua neuvoston direktiiviä 76/769/ETY [7] pitäisi muuttaa vastaavasti. [7] EYVL L 262, 27.9.1976, s. 201. Direktiivi sellaisena kuin se on viimeksi muutettuna komission direktiivillä 2004/21/EY (EUVL L 57, 25.2.2004, s. 4). (5) Tämän direktiivin tavoitteena on ottaa käyttöön tolueenia ja TCB:tä koskevat yhdenmukaistetut säännökset ja huolehtia näin sisämarkkinoiden toimivuudesta sekä varmistaa ihmisten terveyden ja ympäristön suojelun korkea taso perustamissopimuksen 95 artiklan mukaisesti. (6) Tämä direktiivi ei vaikuta työsuojelun vähimmäisvaatimuksia koskevaan yhteisön lainsäädäntöön, kuten toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettuun neuvoston direktiiviin 89/391/ETY [8] eikä siihen perustuviin erillisiin direktiiveihin, erityisesti työntekijöiden suojelemisesta syöpäsairauden vaaraa aiheuttaville tekijöille altistumiseen työssä liittyviltä vaaroilta 28 päivänä kesäkuuta 1990 annettuun neuvoston direktiiviin 90/394/ETY [9] (kuudes direktiivin 89/391/ETY 16 artiklan 1 kohdassa tarkoitettu erityisdirektiivi) ja työntekijöiden terveyden ja turvallisuuden suojelemisesta työpaikalla esiintyviin kemiallisiin tekijöihin liittyviltä riskeiltä 7 päivänä huhtikuuta 1998 annettuun neuvoston direktiiviin 98/24/EY [10] (neljästoista direktiivin 89/391/ETY 16 artiklan 1 kohdassa tarkoitettu erityisdirektiivi), [8] EYVL L 183, 29.6.1989, s. 1. Direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 1882/2003 (EUVL L 284, 31.10.2003, s. 1). [9] EYVL L 196, 26.7.1990, s. 1. Direktiivi sellaisena kuin se on viimeksi muutettuna direktiivillä 1999/38/EY (EYVL L 138, 1.6.1999, s. 66). [10] EYVL L 131, 5.5.1998, s. 11. OVAT ANTANEET TÄMÄN DIREKTIIVIN: 1 artikla Muutetaan direktiivin 76/769/ETY liite I tämän direktiivin liitteen mukaisesti. 2 artikla 1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään [...] päivänä [...]kuuta [...] [yhden vuoden kuluttua sen voimaantulosta]. Niiden on toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko viipymättä. Jäsenvaltioiden on sovellettava näitä säännöksiä [...] päivästä [...]kuuta 200x [18 kuukauden kuluttua tämän direktiivin voimaantulosta]. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä Euroopan parlamentin puolesta Neuvoston puolesta Puhemies Puheenjohtaja LIITE Lisätään seuraava [XX]- [XX] kohta direktiivin 76/769/ETY liitteeseen I: " [XX].Tolueeni CAS-n:o 108-88-3 // Markkinoille saattaminen tai käyttö kielletty valmisteiden ainoana aineena tai ainesosana 0,1 massaprosentin tai sitä suurempina pitoisuuksina yleiseen myyntiin tarkoitetuissa sideaineissa ja spraymaaleissa. [XX].Triklooribentseeni CAS-n:o 120-82-1 // Markkinoille saattaminen tai käyttö kielletty valmisteiden ainoana aineena tai ainesosana 0,1 massaprosentin tai sitä suurempina pitoisuuksina kaikissa käyttötarkoituksissa välituotekäyttöä lukuun ottamatta."